同諸公餞望元因宿谷隠以何當風雨夜復此對床眠爲韵分得對此二字  其一
作者：李廌
朝代：宋

paragraphs: 雨氣天末來，暝色江皋起。
層林蔽樓觀，黯淡水雲裏。
匹馬何所從，翩翩五公子。
異時天一方，相遇忽在此。
溫言各慰惜，道舊半悲喜。
熠熠螢度幃，泫泫礎流泚。
他鄉念羈旅，况復餞行李。
一笑未易闌，相望跡千里。